708. divízia ľudových granátnikov

708. divízia ľudových granátnikov () bola divízia nemeckého Wehrmachtu počas druhej svetovej vojny. Sformovaná bola 4. septembra 1944 z 573. divízie ľudových granátnikov, ktorá sa tiež práve formovala. Divízia bola nasadená do 5. novembra 1944 na Slovensku, kde plnila strážne úlohy v údolí Váhu. Jednotky 618. domobraneckého práporu podriadeného divízii boli 12. októbra prepadnuté v Starej Turej partizánskym oddielom Hurban. 

História
Sformovanie a nasadenie na Slovensku
Divízia bola formovaná od 4. septembra 1944 z 573. divízie ľudových granátnikov, ktorá sa vtedy formovala. Divízia dorazila 20. septembra z ochrannej zóny do Trnavy a začala  obsadzovať územie od Nového Mesta nad Váhom po Púchov. K 11. októbru mala stav 258 dôstojníkov a 5 760 poddôstojníkov a mužstva.

Jednotky 618. domobraneckého práporu podriadeného divízii obsadili 11. októbra školské budovy a poštu v Starej Turej. Hneď v skorých ranných hodinách 12. októbra boli nemecké jednotky prepadnuté partizánskym oddielom Hurban 2. československej partizánskej brigády J.V. Stalina pod velením Miloša Uhra. Straty na partizánskej strane boli jeden mŕtvy (21ročný Samuel Marônka z Jablonky). Ranení boli Ondrej Trocha a Martin Kavický.

Nemecké straty sú uvádzané rôzne: hlásenie veliteľa žandárskej stanice v Starej Turej Rudolfa Petroviča, uvádza 2 mŕtvych a 2 ranených nemeckých vojakov. Nemecká štatistika hovorila o 3 mŕtvych a 4 zranených. Neskoršia literatúra z komunistického obdobia uvádza výrazne vyššie nemecké straty. Kronika oddielu Hurban Antona Kamenického (podľa Krištofíka sa originál „stratil“ a mohlo dôjsť k dodatočnej manipulácii s údajmi) hovorí o 136 mŕtvych Nemcoch a 43 zranených. Gebhart a Šimovček uvádzajú 136 mŕtvych Nemcoch a dokonca až 80 zranených. Plevza uvádza „veľké straty na životoch, výzbroji a dopravných prostriedkoch“.

20. októbra 1944 prápor 708. divízie ľudových granátnikov zaútočil v Bošáci na 2. československú partizánsku brigádu J. V. Stalina. Po boji Nemcami hodnotenom ako „tvrdá bitka“ a neúspešná operácia sa brigáda rozhodla opustiť podjavorinský kraj a presunúť sa k Žiline. Po boji bolo zistených 40 mŕtvych partizánov a 11 mŕtvych a 8 ranených Nemcov.

Ďalšie udalosti
V októbri 1944 bolo v rámci prezbrojenia divíznemu oddielu tankových stíhačov pridelených štrnásť stíhačov tankov Jagdpanzer 38.

Začiatkom novembra bola divízia následne presunutá na západný front (vo večernom hlásení nemeckého veliteľa na Slovensku z 8. 11. bola označená za čiastočne odtransportovanú) a 3. februára 1945 bola divízia zničená počas bojov o alsaské predmostie v tzv. Colmarskej kapse a následne rozpustená.

Zloženie divízie
 granátnický pluk 728: 1. – 2. prápor (predtým granátnický pluk 1177)
 granátnický pluk 748: 1. – 2. prápor (predtým granátnický pluk 1178)
 granátnický pluk 760: 1. – 2. prápor (predtým granátnický pluk 1179)
 delostrelecký pluk č. 658: I.–IV. oddelenie (predtým delostrelecký pluk č. 1573)
 divízne jednotky 708 (predtým divízne jednotky 1573)
 ženijný prápor 708
 spravodajské oddelenie 708
 zásobovací pluk 708

14. apríla 1945 boli existujúci štáby plukov reorganizované:
 Štáb granátnického pluku 728 bol reorganizovaný na štáb granátnického pluku 240 106. pešej divízie
 II. a III. oddelenie delostreleckého pluku 658 na I. a II. oddelenie delostreleckého pluku 352
 štáb ženijného práporu 708 na štáb ženijného práporu 719 719. pešej divízie

Velitelia divízie
 generálmajor Josef Krieger (15. september 194415. november 1944)
 generálmajor Wilhelm Bleckwenn (15. november 19443. február 1945)

 Poznámky 

Referencie

Literatúra

 Zdroj 

Kategória:Nemecké vojenské jednotky druhej svetovej vojny
Kategória:Nemecké a iné jednotky nasadené na potlačenie Slovenského národného povstania a partizánov
Kategória:Divízie (vojenské jednotky)